Kawża T‑228/18
(pubblikazzjoni ta’ estratti)
Transtec
vs
Il-Kummissjoni Ewropea
Sentenza tal-Qorti Ġenerali (Id-Disa’ Awla) tas-16 ta’ Mejju 2019
“Kuntratti pubbliċi għal servizzi – Proċedura ta’ sejħa għal offerti – Kuntratt Qafas ta’ provvista ta’ servizzi – Servizzi lill-pajjiżi terzi li jibbenefikaw mill-għajnuna esterna tal-Unjoni – Ċaħda tal-offerta ta’ offerent u għoti tal-kuntratt lil offerenti oħra – Allegazzjonijiet ta’ mġiba professjonali ħażina serja kontra offerent – Assenza ta’ sentenza finali jew ta’ deċiżjoni amministrattiva finali li tistabbilixxi mġiba professjonali ħażina serja – Kundizzjonijiet sabiex il-bord imsemmi fl-Artikolu 108 tar-Regolament Finanzjarju jiġi adit – Offerti anormalment baxxi – Obbligu ta’ motivazzjoni – Teħid inkunsiderazzjoni ta’ ittra mibgħuta mill-awtorità kontraenti wara l-preżentata tar-rikors – Dritt għal rimedju effettiv – Żmien ta’ stennija sabiex titressaq azzjoni kontra d-deċiżjoni ta’ għoti – Ugwaljanza fit-trattament – Prinċipju ta’ nondiskriminazzjoni – Artikoli 105a, 106, 108, 113 u 118 tar-Regolament Finanzjarju – Responsabbiltà mhux kuntrattwali”
1.      Kuntratti pubbliċi tal-Unjoni Ewropea – Proċedura ta’ sejħa għal offerti – Għoti ta’ kuntratti – Esklużjoni tal-offerenti minħabba mġiba professjonali ħażina serja – Assenza ta’ sentenza finali jew ta’ deċiżjoni amministrattiva finali – Obbligu sabiex il-bord imsemmi fl-Artikolu 108 tar-Regolament Finanzjarju jiġi adit – Kundizzjonijiet – Eżistenza ta’ indizji suffiċjenti li juru l-imsemmija mġiba ħażina – Riskju li jhedded l-interessi finanzjarji tal-Unjoni
(Regolament tal-Parlament Ewropew u tal-Kunsill Nru 966/2012, Artikoli 105a, 106 u 108)
(ara l-punti 53, 54)
2.      Atti tal-istituzzjonijiet – Motivazzjoni – Obbligu – Portata – Evalwazzjoni tal-obbligu ta’ motivazzjoni skont iċ-ċirkustanzi tal-każ – Neċessità li jiġu speċifikati l-elementi kollha ta’ fatt u ta’ liġi rilevanti – Assenza
(It-tieni paragrafu tal-Artikolu 296 TFUE; Karta tad-Drittijiet Fundamentali tal-Unjoni Ewropea, Artikolu 41(2)(ċ))
(ara l-punti 91, 92)
3.      Atti tal-istituzzjonijiet – Motivazzjoni – Obbligu – Portata – Deċiżjoni, fil-kuntest tal-proċedura ta’ għoti ta’ kuntratt pubbliku għal servizzi, li ma tintgħażilx offerta – Obbligu li jiġu kkomunikati, wara talba bil-miktub, il-karatteristiċi u l-vantaġġi relattivi tal-offerta magħżula kif ukoll l-isem ta’ min ikun ingħata l-kuntratt – Obbligu, għall-awtorità kontraenti, li tipprovdi analiżi komparattiva ddettaljata tal-offerta magħżula u tal-offerta tal-offerent li ma jkunx intgħażel – Assenza
(Regolament tal-Parlament Ewropew u tal-Kunsill Nru 966/2012, Artikolu 113(2) u (3); Regolament tal-Kummissjoni Nru 1268/2012, Artikolu 161(2))
(ara l-punti 93-95, 99)
4.      Atti tal-istituzzjonijiet – Motivazzjoni – Obbligu – Portata – Evalwazzjoni fid-dawl tal-informazzjoni li jkollu r-rikorrent fil-mument tal-preżentata tar-rikors – Teħid inkunsiderazzjoni ta’ ittra mibgħuta mill-konvenut wara l-preżentata tar-rikors
(It-tieni paragrafu tal-Artikolu 296 TFUE)
(ara l-punt 96)
Sunt
Fis-sentenza tas-16 ta’ Mejju 2019, Transtec vs Il-Kummissjoni (T‑228/18), il-Qorti Ġenerali ċaħdet ir-rikors għal annullament u għad-danni ppreżentat minn Transtec, li hija offerent li ma ntgħażilx fil-proċedura ta’ għoti ta’ kuntratt pubbliku mibdija mill-Kummissjoni Ewropea li tikkonċerna l-konklużjoni ta’ kuntratt qafas multiplu li għandu bħala għan il-provvista ta’ servizzi ta’ esperti b’rabta mal-għajnuna esterna tal-Unjoni Ewropea għall-benefiċċju ta’ pajjiżi terzi.
Fl-ewwel lok, ir-rikorrenti tikkritika lill-Kummissjoni li ma eskludietx lil wieħed minn dawk li ngħataw il-kuntratt, allegatament akkużat mill-awtoritajiet Britanniċi “għal fatti ta’ abbuż mill-pożizzjoni u ta’ għoti dubjuż ta’ kuntratti pubbliċi”, mingħajr ma tali akkuża madankollu wasslet għal sentenza finali.
F’dan ir-rigward, il-Qorti Ġenerali fakkret li, fl-assenza ta’ sentenza finali jew deċiżjoni amministrattiva finali dwar offerent, l-awtorità kontraenti għandha, meta jkollha indizji suffiċjenti biex tistabbilixxi preżunzjoni li l-imsemmi offerent huwa ħati, b’mod partikolari, ta’ mġiba professjonali ħażina serja, tadixxi lill-bord imsemmi fl-Artikolu 108 tar-Regolament Finanzjarju (1). Madankollu, qabel ma’ tadixxi l-imsemmi bord, l-awtorità kontraenti għandha tevalwa jekk l-eventwali irregolarità finanzjarja kkonstatata tistax toħloq riskji li jheddu l-interessi finanzjarji tal-Unjoni (2).
Issa, f’dan il-każ, il-Qorti Ġenerali qieset li d-dokumenti prodotti mir-rikorrenti kienu jillimitaw ruħhom li jirrapportaw il-fatt li min ingħata l-kuntratt inkwistjoni kien is-suġġett ta’ “allegazzjonijiet”, li l-oriġini tagħhom ma kinitx speċifikata, dwar irregolaritajiet fl-għoti ta’ kuntratti pubbliċi fir-Renju Unit, mingħajr iktar dettalji dwar iċ-ċirkustanzi li fihom seħħew dawn l-irregolaritajiet. Minn dan hija ddeduċiet li dawn id-dokumenti ma kinux suffiċjenti sabiex jiġi stabbilit li l-aġir ta’ min ingħata l-kuntratt inkwistjoni seta’ jikkostitwixxi mġiba professjonali ħażina serja li thedded l-interessi finanzjarji tal-Unjoni u li, għalhekk, il-Kummissjoni ma kinitx marbuta tadixxi lill-bord imsemmi fl-Artikolu 108 tar-Regolament Finanzjarju.
Fit-tieni lok, ir-rikorrenti invokat nuqqas ta’ motivazzjoni inkwantu, fid-deċiżjoni kkontestata, il-Kummissjoni llimitat ruħha li tinformaha li hija ma kinitx kisbet l-aħjar rabta bejn il-kwalità u l-prezz u li tibgħatilha l-marki mogħtija lill-offerenti magħżula fil-forma ta’ tabella.
F’dan ir-rigward il-Qorti Ġenerali fakkret li l-osservanza tal-obbligu ta’ motivazzjoni għandha tiġi evalwata skont l-informazzjoni li jkollha r-rikorrenti fil-mument tal-preżentata tar-rikors u rrilevat li, f’dan il-każ, fid-data tal-preżentata tar-rikors tagħha, ir-rikorrenti kellha biss id-deċiżjoni kkontestata. Madankollu, il-Qorti Ġenerali rrilevat ukoll li, skont id-dispożizzjonijiet rilevanti tar-Regolament Fiananzjarju u tar-Regolament ta’ applikazzjoni (3), il-motivazzjoni tad-deċiżjoni ta’ awtorità kontraenti dwar ċaħda ta’ offerta u għoti tal-kuntratt lil offerent ieħor tista’ ssir f’żewġ stadji, permezz ta’, qabel kollox, espożizzjoni sommarja tar-raġunijiet taċ-ċaħda tal-offerta, u sussegwentement, f’terminu ta’ ħmistax‑il ġurnata wara t-talba espliċita tal-offerent li ma jkunx intgħażel, deskrizzjoni tal-karatteristiċi u l-vantaġġi relattivi tal-offerta magħżula kif ukoll l-isem ta’ min ikun ingħata l-kuntratt (4).
F’dan il-każ, ir-rikorrenti tabilħaqq talbet lill-Kummissjoni sabiex tikkomunikalha r-raġunijiet iddettaljati taċ-ċaħda tal-offerta tagħha u tal-għoti tal-kuntratt lil offerent ieħor, abbażi tad-dispożizzjonijiet iċċitati iktar ’il fuq. Madankollu, hija ppreżentat ir-rikors tagħha qabel l-iskadenza tat-terminu ta’ ħmistax-il ġurnata previst għall-Kummissjoni sabiex twieġeb għal tali talba. Barra minn hekk, hija r-rikorrenti stess li, fil-mori tal-kawża, ipproduċiet l-ittra tal-Kummissjoni bi tweġiba għat-talba tagħha għal komunikazzjoni tar-raġunijiet inkwistjoni. Fl-istess waqt li hija pproduċiet din l-ittra, ir-rikorrenti ħadet pożizzjoni dwar il-kontenut tagħha billi ppreżentat nota addizzjonali għar-rikors tagħha. Issa, il-produzzjoni tal-ittra tal-Kummissjoni u n-nota addizzjonali tar-rikorrenti tqiesu li huma ammissibbli mill-Qorti Ġenerali.
B’hekk, il-Qorti Ġenerali qieset li r-rikorrenti kienet f’pożizzjoni li tifhem ir-raġunijiet li fuqhom ġiet ibbażata l-klassifikazzjoni tal-offerta tagħha mill-Kummissjoni u ċaħdet il-motiv ibbażat fuq nuqqas ta’ motivazzjoni. Għaldaqstant, il-Qorti Ġenerali ċaħdet ir-rikors fl-intier tiegħu.
1      Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU 2012, L 298, p. 1).
2      Artikoli 105a u 106 tar-Regolament Finanzjarju
3      Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament Finanzjarju (ĠU 2012, L 362, p. 1).
4      Artikolu 113(2) u (3) tar-Regolament Finanzjarju, u Artikolu 161(2) tar-Regolament ta’ applikazzjoni.